送吳龍圖仲庶赴江寧
作者：呂陶
朝代：宋

paragraphs: 方域開全晉，權綱委巨公。
深仁吾所導，實惠爾常蒙。
曠濶歸儒術，周流見治功。
蠢生無不贍，豪利豈須籠。
金糓邊屯鋭，農桑漢地豐。
頌聲如響答，和氣與春融。
天下殊庸冠，朝廷偉望隆。
咨詢懷舊德，付畀出清衷。
禁直圖書近，龎恩屏翰崇。
鄉衣新粲錦，郡軾再憑熊。
自昔金陵盛，於今玉節雄。
江山三國勢，臺殿六朝風。
地勝名區在，時移往事空。
貢先淮甸入，化接海隅同。
封宇綏安外，煙波賦詠中。
民瞻深繫屬，國論素探窮。
此日留藩鎮，何時補上聰。
鈞衡須遠業，藥石仰真忠。
孰謂勞申伯，前知用弱翁。
南歸勿遲久，登弼代天工。